‘’Ջորջ Ֆլոյդը միասնության ջատագով էր. Փոխե՛ք բռնությունների մարտավարությունը’’, հորդորում է նրա եղբայրը
Ներողություն ենք խնդրում նյութում տեղ գտած անճշտության համար: Լոս Անջելեսում 1992 թվականին զանգվածային ցույցերը սկսվել էին ոչ թե Ռոդնի Քինգի սպանության, այլ` նրան դաժան ծեծի ենթարկելու փաստից հետո: 
Ամերիկայի Միացյալ Նահանգները 1968 թվականին Մարթին Լյութեր Քինգի սպանությունից ի վեր չէր տեսել համատարած բողոքի ցույցերի այնպիսի ալիք, ինչպիսին մի քանի օր առաջ սկսվեց սեւամորթ մեկ այլ ամերիկացու սպանությունից հետո: Եթե 39 տարեկանում սպանված Մարթին Լյութեր Քինգը սեւամորթների իրավունքների հայտնի պաշտպան էր, ապա 46 տարեկանում մի քանի օր առաջ ոստիկանի ծնկի ճնշման տակ սպանված Ջորջ Ֆլոյդը հասարակ վարորդ էր: Հասարակ վարորդ էր, սակայն առկա մի մեծ խնդիր նորից վեր հանելու առիթ դարձավ: Ինչպես մեծաթիվ փորձագետներ են ասում, այդ խնդիրը` ռասիզմը եկել է դարերից եւ շարունակում է երբեմն արտահայտվել նման դաժանությամբ: Բողոքի ցույցերի մասնակիցները պահանջում են, որ ի սպառ վերջ դրվի այդ տարանջատմանը: Պահանջ, որը լինելով շատ արդարացի, բողոքի խաղաղ ցույցերի տեսքով արագ տարածում ստացավ ամբողջ ԱՄՆ-ի տարածքում: Սակայն չունենալով կազմակերպված առաջնորդներ, բողոքի խաղաղ ցույցերը որոշ տեղերում վերածվեցին բռնությունների, ընթացան թալանին, հրկիզումներին ու ավերածություններին զուգընթաց: Երկրի նախագահ Դոնալդ Թրամփն էլ հայտարարեց, որ ուժի մեջ կդնի բանակը, որպեսզի հաստատվի կարգ ու կանոն փողոցներում: ԱՄՆ-ի խոշոր 75 քաղաքներում սկսված բախումների ընթացքում տասնյակ մարդիկ են ստացել մարմնական վնասվածքներ, երբ ոսիտիկանությունը կիրառել է արցունքաբեր գազ ընդդեմ նրանց: Չորս ոստիկաններ ստացել են հրազենային զենքից վնասվածքներ Միսիուրի նահանգի Սանթ Լուիս քաղաքում: Տասնյակ քաղաքներում հաստատվել է պարետային ժամ: Երկուշաբթի օրը Նյու Յորքում ջարդել են հայտնի Մեյսիս խանութի ապակիները ու սկսել թալան խանութում: Անհանգստությունների ընթացքում երկու մարդ է մահացել Չիկագոյում: Աշխատանքից հեռացվել է Քենթակի նահանգի Լուիսվիլ քաղաքի ոստիկանության բաժանմունքի ղեկավարը, երբ նրա ուժերը կրակ են բացել հավաքված ժողովրդի ուղղությամբ` դառնալով մոտակա բիզնեսներից մեկի տիրոջ մահվան պատճառ: Երեքշաբթի օրը հրազենային կրակից Լաս Վեգասում զոհվել է մի ոստիկան: Ոստիկանը, որի ծնկի տակ մահացավ Ջորջ Ֆլոյդը, հաջորդ շաբաթ կանգնելու է դատարանի առջեւ երրորդ աստիճանի սպանության մեղադրանքով: ‘’Բոլոր ամերիկացիներն են իրավացիորեն ցավում Ջորջ Ֆլոյդի դաժան սպանության համար, սակայն նրա հիշատակը չպետք է խեղդամահ արվի զայրույթի գիրկն ընկած ամբոխի կողմից’’, ասել է Թրամփը բանակային ուժեր տեղակայելու մտադրության մասին հայտարարելու ժամանակ: Թրամփը կոչ է արել երկրի քաղաքապետարաններին ու նահանգային իշխանություններին տեղակայել Ազգային պահակազորի ջոկատներ: Այս ջոկատները պահեստային այն ուժերն են, որոնք իրավասու են տեղակայվելու այն դեպքերում, երբ առաջ է գալիս ներքին արտակարգ իրավիճակները շտկելու հարցում անկարողություն: ‘’Ու եթե քաղաքներն ու նահանգները չդիմեն գործողությունների, ապա ես կտեղակայեմ ԱՄՆ-ի բանակային ուժեր եւ արագ կլուծեմ խնդիրը’’, հայտարարել է Թրամփը: Բայդընի այս խոսքերից հետո Թրամփը ոտքով անցել է փողոցը, եւ Սուրբ Հովհաննես եկեղեցու մոտ ասել. ‘’Մենք ունենք հզոր հայրենիք’’: Նա մուտք չի գործել եկեղեցի, սակայն կանգնել է այնտեղ` Աստածաշունչը ձեռքին: Ոմանք սա համարում են քարոզարշավի մի ձեւ, որի նպատակն իր աջակիցների թիվը մեծացնելն է: Այս գործողության համար Թրամփին այսօր մեղադրում են կրոնական մեծաթիվ առաջնորդներ աշխարհի տարբեր հատվածներից, որոնք ասում են, թե Աստվածաշունչը քարոզարշավի պարագա չէ, կրոնը քաղաքական գործիք չէ: Այս պահին ԱՄՆ-ի տարբեր քաղաքներում շարունակվում են բողոքի ցույցերը: Կորոնավիրուսի պատճառով ուժի մեջ մտած սահմանափակումները նաեւ նպաստեցին, որ հավաքները լինեն այսքան մարդաշատ: Այս մարդաշատ հավաքներն էլ հավանաբար կնպաստեն, որ մեծանա կորոնավիրուսի տարածման արագությունը: Իսկ Ջորջ Ֆլոյդի եղբայրը, Նյու Յորքից ժամանելով Մինեապոլիս քաղաքի այն հատվածը, որտեղ մահացել էր իր եղբայրը, ծնկի իջավ ծաղիկների առջեւ ու հանդես եկավ եղբոր հիշատակը առանց բռնությունների հարգելու կոչով: ‘’Սոցիալական փոփոխություն իրականացնելու նման մարտավարությունը կձախողվի’’, ասաց նա ու ավելացրեց. ‘’Իմ եղբայրը միասնության ջատագով էր’’: